HR Službeni list Europske unije C 214/19

Objava zahtjeva za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012 Europskog parlamenta i Vijeća o sustavima kvalitete za poljoprivredne i prehrambene proizvode

(2017/C 214/08)

Europska komisija odobrila je ovaj zahtjev za manju izmjenu u skladu s člankom 6. stavkom 2. trećim podstavkom Delegirane uredbe Komisije (EU) br. 664/2014 (1)

ZAHTJEV ZA ODOBRENJE MANJE IZMJENE

Zahtjev za odobrenje manje izmjene u skladu s člankom 53. stavkom 2. drugim podstavkom Uredbe (EU) br. 1151/2012 Europskog parlamenta i Vijeća (2)

„JAMBON DE LACAUNE”

EU br.: PGI-FR-02302 – 15.3.2017.

ZOI ( ) ZOZP ( X ) ZTS ( )

1. Skupina koja podnosi zahtjev i legitimni interes

Syndicat des Salaisons de Lacaune BP8 81230 Lacaune FRANCUSKA Tel. +33 561737780 Faks +33 561737782 E-pošta: midiporc@midiporc.fr

To udruženje čine svi gospodarski subjekti uključeni u proizvodnju ZOZP-a „Jambon de Lacaune” (uzgajivači, klaoničari, proizvođači hrane za životinje, rasjekavaonice, pogoni za preradu, rezanje i pakiranje) i stoga ima pravni interes za zahtjev za izmjene specifikacije proizvoda.

2. Država članica ili treća zemlja

Francuska

3. Rubrika specifikacije proizvoda na koju se primjenjuje izmjena

— ☐ Opis proizvoda — ☒ Dokaz o podrijetlu — ☐ Način proizvodnje — ☐ Povezanost — ☒ Označivanje — ☒ Ostalo: povezanost, nadzorno tijelo

4. Vrsta izmjene(-a)

— ☐ Izmjena specifikacije proizvoda registriranog ZOI-a ili ZOZP-a koja se može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012 i koja ne zahtijeva izmjenu objavljenog jedinstvenog dokumenta. — ☒ Izmjena specifikacije proizvoda registriranog ZOI-a ili ZOZP-a koja se može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012 i koja zahtijeva izmjenu objavljenog jedinstvenog dokumenta — ☐ Izmjena specifikacije proizvoda registriranog ZOI-a ili ZOZP-a koja se može smatrati manjom izmjenom u skladu s člankom 53. stavkom 2. trećim podstavkom Uredbe (EU) br. 1151/2012 i za koju nije objavljen jedinstveni dokument (ili istovrijedan dokument). — ☐ Izmjena specifikacije proizvoda registriranog ZTS-a koja se može smatrati manjom izmjenom u skladu s člankom 53. stavkom 2. četvrtim podstavkom Uredbe (EU) br. 1151/2012.

5. Izmjena(-e)

Dokaz podrijetla

Stavak:

„Proizvodi su identificirani s pomoću etiketa koje nose logotip koji određuje skupina. Samo stručnjaci za soljenje i ostali gospodarski subjekti ovlašteni u okviru ZOZP-a smiju upotrebljavati taj logotip na svojim proizvodima. Svaki gospodarski subjekt koji stavlja na tržište ‚Jambon de Lacaune’ vodi ažuriranu evidenciju sirovina upotrijebljenih u proizvodnji proizvoda koji nosi tu oznaku. Potrošnja etiketa redovito se uspoređuje s brojem prodanih maloprodajnih jedinica.”

Zamjenjuje se sljedećim stavkom:

„Svaki gospodarski subjekt koji stavlja na tržište ‚Jambon de Lacaune’ vodi ažuriranu evidenciju sirovina upotrijebljenih u proizvodnji ZOZP-a i redovito uspoređuje broj prodanih maloprodajnih jedinica s brojem iskorištenih etiketa namijenjenih ZOZP-u ‚Jambon de Lacaune’.”

Označivanje

Stavak

„Osim obveznih navoda utvrđenih zakonodavstvom, etikete sadržavaju sljedeće:

— Naziv ZOZP-a: ‚Jambon de Lacaune’

— Sljedeći logotip:

— Najmanje trajanje sušenja/zrenja: 7, 9 ili 12 mjeseci”

zamjenjuje se sljedećim stavkom:

„Osim obveznih navoda utvrđenih zakonodavstvom, etikete sadržavaju navod o najmanjem trajanju sušenja/zrenja: 7, 9 ili 12 mjeseci.”

Brisanjem logotipa uklanjaju se sva upućivanja na skupinu gospodarskih subjekata. Logotip je znak skupine koji omogućuje jednostavno prepoznavanje „Jambon de Lacaune” prije registracije naziva ZOZP-a. Nakon registracije naziv „Jambon de Lacaune” zaštićen je, a potrošači ga mogu lako prepoznati zahvaljujući propisima Europske unije, kojima je predviđeno stavljanje naziva i simbola Europske unije na etikete ZOZP-a.

Jedinstveni dokument izmijenjen je radi usklađenosti sa specifikacijom.

Ostalo

Povezanost:

Brisanjem logotipa skupine u dijelu „Označivanje” specifikacije uklanja se rečenica „Služi za identifikaciju oznake za proizvodnju ‚Jambon de Lacaune’” u dijelu koji se odnosi na povezanost. Više nije potrebno navoditi logotip u povijesnom opisu zajedničkog pristupa ni njegovu svrhu prije registracije naziva ZOZP-a.

Upućivanje na priloge nalazi se u dijelu „Povezanost”. Važeća specifikacija sadržava popis priloga, a predmetni stavci ne sadržavaju upućivanja na njih. Sada je taj propust ispravljen.

Nadzorno tijelo:

Podaci o nadzornom tijelu zamijenjeni su podacima o nadležnom tijelu na području nadzora. Tom se izmjenom želi izbjeći izmjena specifikacije u slučaju promjene nadzornog tijela.

6. Ažurirana specifikacija proizvoda (samo za zoi i zozp)

https://info.agriculture.gouv.fr/gedei/site/bo-agri/document_administratif-0abaa381-592d-44ca-81ec-5c5f946c42b5/telechargement

JEDINSTVENI DOKUMENT

„JAMBON DE LACAUNE”

EU br.: PGI-FR-02302 – 15.3.2017.

ZOI ( ) ZOZP ( X )

1. Naziv

„Jambon de Lacaune”

2. Država članica ili treća zemlja

Francuska

3. Opis poljoprivrednog ili prehrambenog proizvoda

3.1. Vrsta proizvoda

Razred 1.2. Proizvodi od mesa (kuhani, usoljeni, dimljeni itd.)

3.2. Opis proizvoda na koji se odnosi naziv iz točke 1.

„Jambon de Lacaune” suha je šunka zaobljenog, punog i pravilnog oblika koji je postupno sve izduženiji do nogice.

Nemasni dio može biti prekriven tankim slojem žućkastobijelog sala. Koža je jantarne boje s mjestimičnim tamnijim nijansama. Kristali soli mogu mjestimice u tankom sloju prekrivati površinu.

Kriška šunke „Jambon de Lacaune” ima pravilne proporcije i oblik. Nemasni je dio jednolike, svjetlocrvene do tamnocrvene boje i može biti blago prošaran mašću. Površinska je mast čvrsta, bijela s ružičastim nijansama i debljine od 1 do 2 cm.

Tekstura šunke „Jambon de Lacaune” glatka je, mekana i topiva. Slan okus poznat i kao „prstohvat soli“, zahvaljujući soljenju suhom morskom soli, prisutan je, ali umjeren. Šunka „Jambon de Lacaune” ima miris i okus tipičan za sušeno, dozrelo meso. Njezine su arome uravnotežene. Aromatični pripravak, koji se većinom sastoji od papra, šećera i kalijeva nitrata, nježan je i ne potiskuje „prirodan“ okus suhe šunke. Šunka „Jambon de Lacaune” nikad nije dimljena.

Šunka „Jambon de Lacaune” ima visok udjel topljivih šećera koji ukupno iznosi najviše 1 % te sadržaj NaNO3 ili kalijeva nitrata (E252) koji iznosi najviše 250 mg/kg.

Ukupno trajanje proizvodnje ovisi o težini svježe šunke.

Najmanja težina svježe šunke nakon rezanja Najmanje trajanje sušenja/zrenja (od početka soljenja do kraja sušenja) 9 kg 7 mjeseci 10 kg 9 mjeseci 11 kg 12 mjeseci

Šunka „Jambon de Lacaune” prodaje se u sljedećim oblicima:

— cijela neotkoštena šunka (odnosno „s kosti”),

— cijela otkoštena šunka,

— u polovicama, četvrtinama ili kriškama.

3.3. Hrana za životinje (samo za proizvode životinjskog podrijetla) i sirovine (samo za prerađene proizvode)

Tovljenje svinja (težih od 25 kg) odlikuje se prehranom koja sadržava najmanje 60 % žitarica, proizvoda od žitarica i zrnja mahunarki. Najveći sadržaj linolne kiseline u hrani utvrđuje se na 1,9 % suhe tvari.

Svježe šunke moraju imati sljedeće karakteristike:

— samo u svježem stanju (zabranjena je zamrznuta šunka),

— težine najviše 9 kg,

— okrugli rez, bez mokrih dijelova, rez kože na unutarnjoj strani lagano se pruža prema natkoljenici, zdjelična kost djelomično je odstranjena, a nogica odvojena ili otpiljena ispod natkoljenice; rez je od glave bedrene kosti udaljen najmanje 6 cm,

— debljina bijele površinske masti čvrste konzistencije na glavi bedrene kosti iznosi najmanje 10 mm (uključujući kožu),

— boja nemasnog dijela odgovara nijansama 2, 3, 4 ili 5 japanske ljestvice.

3.4. Posebni proizvodni postupci za koji se moraju provesti na određenom zemljopisnom području

Postupci od pripreme šunke (soljenja) do kraja zrenja odvijaju se na zemljopisnom području.

3.5. Posebna pravila za rezanje, ribanje, pakiranje itd. proizvoda na koji se odnosi registrirani naziv

—

3.6. Posebna pravila za označivanje proizvoda na koji se odnosi registrirani naziv

Označivanje proizvoda obvezno obuhvaća najmanje trajanje sušenja/zrenja: 7, 9 ili 12 mjeseci.

4. Sažeta definicija zemljopisnog područja

Zemljopisno područje obuhvaća 11 općina departmana Tarn navedenih u nastavku: Barre, Berlats, Escroux, Espérausses, Gijounet, Lacaune, Moulin Mage, Murat-sur-Vèbre, Nages, Senaux, Viane.

5. Povezanost sa zemljopisnim područjem

Specifičnost zemljopisnog područja

Prirodni čimbenici:

Zemljopisno područje proizvodnje šunke „Jambon de Lacaune” jednoliko je podneblje okruženo planinama Lacaune. To je kotlina koja se proteže s istoka na zapad i tvori slijev rijeke Gijou. Protežući se tjesnacem Sié, na jugu je omeđena glavnim grebenom koji povezuje vrhove Montgrand i Montalet, a uzdiže se do više od 1 200 m te na sjeveru sporednim grebenom od vrha Roquecézière do vrha Merdélou, približno 1 000 m nadmorske visine. Tim dvjema fizičkim preprekama topografski je određena kotlina u kojoj se izmjenjuju utjecaji oceanske i mediteranske klime. Osim toga, na zemljopisnom području zbog nadmorske visine vlada i planinska klima.

Pod tim trostrukim utjecajem, klima tog područja odlikuje se:

— velikom količinom padalina i ravnomjerno raspoređenim kišnim padalinama tijekom cijele godine,

— razmjerno niskom prosječnom temperaturom i blagim temperaturnim amplitudama,

— redovitim promjenama vjetra (smjer, vlažnost zraka) te velikim odstupanjima temperature i vlažnosti zraka u istome danu.

Ljudski čimbenici:

Povijesna proizvodnja šunke „Jambon de Lacaune” potječe od zanimanja mesara (fr. mazelier), koje se u srednjem vijeku ustalilo u općini Lacaune, a na okcitanskom jeziku označava onog koji žrtvuje goveda, ovce i svinje. Taj je pojam oko 15. stoljeća, uz postupno stručno usavršavanje, označavao onog koji obrađuje svinjetinu, odnosno današnjeg mesara.

Danas znanje i umijeće mesara ili stručnjaka za soljenje dolazi do izražaja kroz različite postupke pripreme šunke „Jambon de Lacaune”.

Za proizvodnju šunke „Jambon de Lacaune” stručnjak za soljenje izabire svježe šunke sljedećih karakteristika potrebnih za dugotrajno sušenje: težine najmanje 9 kg i površinske masti debljine 10 mm.

Stručnjak za soljenje pri soljenju upotrebljava samo suhu morsku sol čiji su kristali nepravilnog oblika pa dobro prianjaju uz šunku te brzo i učinkovito prodiru u meso, tako olakšavajući ravnomjerno sušenje šunke.

Znanje i umijeće važni su i pri doziranju aromatičnog pripravka koji se većinom sastoji od papra i kalijeva nitrata kao jedinog aditiva kako bi se dobio umjeren aromatični intenzitet.

Stručnjak za soljenje svakim postupkom (soljenjem, zrenjem, eventualnim parenjem, sušenjem, zamašćivanjem i dozrijevanjem) optimizira trajanje tih postupaka ili temperaturne uvjete i vlažnost zraka ovisno o stanju šunke.

U sušionici se provodi svakodnevno praćenje kako bi se mogli nadzirati izgled i miris šunke, upravljati uvjetima sušenja (temperatura i vlažnost zraka) te izbjeći nezgode pri sušenju („smola”, stvaranje kore, razvoj plijesni ili neugodnog mirisa itd.). Naime, neovisno o primijenjenoj tehnici sušenja, tj. o tome upotrebljavaju li se prirodne ili ventilirane sušionice, gospodarski subjekt mora se prilagoditi promjenama u vanjskoj temperaturi i vlažnosti zraka koje se računaju svakodnevno. Uzimaju se u obzir svojstva šunka različite starosti i stupanj popunjenosti sušionice.

Posebnosti proizvoda

Šunka „Jambon de Lacaune” odlikuje se nemasnim dijelom jednolike, svijetlo crvene do tamno crvene boje, koji može bili blago prošaran te čvrstom površinskom mašću bijele boje s mjestimičnim ružičastim nijansama.

Na razini okusa šunka „Jambon de Lacaune” ističe se umjerenim aromatičnim intenzitetom tako da se dobro osjeti okus sušenog mesa i blago slan karakterističan okus pod nazivom „prstohvat soli“.

Uzročnost

Uzročna povezanost šunke „Jambon de Lacaune” temelji se na postojanju drevnih te tradicionalnih znanja i umijeća koja su se prenosila i tako utjecala na kvalitetu proizvoda koji ima postojan ugled.

Na zemljopisnom području šunke „Jambon de Lacaune”, obilježenom zemljopisnim i klimatskim uvjetima koji su tradicionalno pogodovali sušenju, razvijali su se pogoni za soljenje u kojima su se brojnim naraštajima održali znanje i umijeće. Opreznim odabirom svježih šunka nakon zrenja jamči se tipično čvrst i bijel sloj masti s ponekim ružičastim nijansama.

Zbog drevnih postupaka povezanih s povijesnom razmjenom dobara s proizvođačem soli iz nizina za soljenje se još i danas upotrebljava suha morska sol zbog čijih se svojstava osigurava pravilno i učinkovito sušenje te šunki „Jambon de Lacaune” daje karakterističan okus zvan „prstohvat soli”.

Doziranje aromatičnog pripravka, koji se odlikuje većinskim udjelom papra i upotrebom kalijeva nitrata kao jedinog aditiva, pridonosi razvoju karakterističnog okusa šunke „Jambon de Lacaune”, okusa sušenog mesa i umjerena aromatskog intenziteta.

Zrenje u trajanju od najmanje sedam mjeseci te upravljanje parametrima sušenja, koje se temelji na znanju i umijeću stručnjaka za soljenje iz zemljopisnog područja, omogućuju da šunka „Jambon de Lacaune” dosegne vrhunac zrelosti i jamče joj ujednačenu svijetlo crvenu do tamno crvenu boju nemasnog dijela te pospješuju zadržavanje bijele do blago ružičaste boje masnoga dijela.

Ugled šunke „Jambon de Lacaune” dokazan je još početkom 20. stoljeća kad M. Cousin u svojem djelu „Gastronomska putovanja Francuskom” (Voyages gastronomiques au pays de France) hvali suhomesnate proizvode iz hotela Central u Lacauneu: „(…) izvrstan izbor francuskih suhomesnatih proizvoda koji obuhvaća šunke i kobasice posve vrijedne pozornosti (…)”.

I francuski turistički vodič Gault Millau 1970. spominje Lacaune čije „šunke uživaju velik ugled”. Šunka „Jambon de Lacaune” opisana je i u inventaru francuske kulinarske baštine „Srednji Pireneji – domaći proizvodi i tradicionalni recepti” (Midi-Pyrénées – produits du terroir et recettes traditionnelles) iz 1996., ali i u stručnim djelima kao što je „Suhe šunke i male soljene delikatese” (Le jambon sec et les petites salaisons, 1997.).

Časopis LSA smjestio je u ožujku 1989. šunku „Jambon de Lacaune” među „visokokvalitetne suhe šunke” koje proizvode „poduzetnici koji žele dobiti dobar proizvod i pritom očuvati drevne proizvodne tradicije”.

Anketa o imidžu i ugledu iz 2011. pokazala je da u regijama Srednji Pireneji i Languedoc-Rouissillon 77 % ispitanika poznaje suhu šunku, suhu kobasicu i suhu kobasicu za kuhanje proizvedene na zemljopisnom području Lacaune, čime se potvrđuje izniman ugled šunke „Jambon de Lacaune” koji se temelji na dojmu da je riječ o „domaćem proizvodu” i „tradicionalnom proizvodu”.

Stručnjaci za soljenje iz zemljopisnog područja često su nagrađivani na Općem poljoprivrednom natjecanju u Parizu (Concours général agricole de Pariz). Od 2010. nagrađeno je pet šunka „Jambon de Lacaune”: tri brončanom medaljom, jedna srebrnom i jedna zlatnom medaljom.

Upućivanje na objavu specifikacije

(članak 6. stavak 1. drugi podstavak ove Uredbe)

https://info.agriculture.gouv.fr/gedei/site/bo-agri/document_administratif-0abaa381-592d-44ca-81ec-5c5f946c42b5/telechargement

(1) SL L 179, 19.6.2014., str. 17.

(2) SL L 343, 14.12.2012., str. 1.